《伏日陪府公侍御登四望亭分韵得四字》
宋代·喻良能

危亭压层城，是中有佳政。
面面看江山，水云自相媚。
使君暇日登，火老金正穉。
杯盘莹无尘，笑语清有味。
快风千里来，暑气三舍避。
赋诗红莲幕，煎茶白衣吏。
诙谐想割肉，摇扇笑疼臂。
乐事古云少，能并今有四。
兹游岘山民，千古知姓字。
吾辈亦何为，虽驽犹附骥。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。